Nariadenie Komisie (EHS) č. 3164/89
z 23. októbra 1989
ustanovujúce podrobné pravidlá pre uplatňovanie osobitných opatrení v súvislosti s konopou siatou
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 3698/88 z 24. novembra 1988 ustanovujúce osobitné opatrenia pre konopu siatu [1] a najmä na jeho článok 2 ods. 3,
keďže podľa článku 2 nariadenia Rady (EHS) č. 1496/89 z 29. mája 1989 ustanovujúceho všeobecné pravidlá pre poskytovanie dotácií na konopu siatu [2] musia členské štáty zaviesť kontrolné režimy, čo umožní overovať, či plocha pod konopou siatou, v súvislosti s ktorou je predložená žiadosť o dotáciu, sa zhoduje so zasiatou a zožatou plochou, a či sú splnené požiadavky kladené v súvislosti s obsahom opojných látok; keďže na tento účel musia všetci výrobcovia predložiť žiadosti o dotáciu s uvedením určitých minimálnych informácií umožňujúcich takéto overenie; keďže je potrebné urobiť opatrenia, aby sa takéto overovanie vykonávalo najmä okamžitou výberovou kontrolou dostatočne reprezentatívneho počtu žiadostí o dotácie; keďže na ten istý účel treba špecifikovať podrobné údaje, ktoré majú členské štáty oznámiť Komisii;
keďže je potrebné zaviesť osobitné ustanovenia, ktoré sa budú vzťahovať na prípady falošných vyhlásení zo strany výrobcov;
keďže na zjednodušenie fungovania tejto schémy treba ustanoviť, že členské štáty majú uplatňovať systém podobný tomu, ktorý ustanovilo nariadenie Komisie (EHS) č. 1164/89 z 28. apríla 1989 zavádzajúce podrobné pravidlá týkajúce sa dotácií pre ľanové vlákna a konopu siatu [3];
keďže je potrebné zaviesť jednotné ustanovenie pre vyplácanie dotácií;
keďže rozhodujúca udalosť vytvárajúca oprávnenie na dotáciu za konopu siatu nastáva, keď je konopa siata vyrobená; keďže však je veľmi ťažké určiť presný dátum výroby daného množstva; keďže prax ukázala, že výroba je takmer úplne dokončená najneskôr v priebehu augusta každého roka; keďže, aby sa zabezpečilo jednotné prevádzkovanie systému dotácií, prepočítavací kurz použitý na výpočet výšky dotácie v národnej mene má byť kurz platný na konci daného mesiaca;
keďže opatrenia ustanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
1. Na účely tohto nariadenia pojem "smerodajný výnos" predstavuje hektárový výnos konopy siatej, stanovený počas konkrétneho hospodárskeho roka vo vzťahu k jednej alebo viac rovnorodým výrobným oblastiam.
2. Pri stanovení smerodajného výnosu sa zohľadňujú výnosy, ktoré sú reprezentatívne pre celkový trend zistený výberovými kontrolami vykonávanými členskými štátmi v hlavných výrobných oblastiach.
Tieto výberové kontroly sa vykonávajú v hospodárstvach a vzťahujú sa na reprezentatívne percento oblastí pod konopou siatou s prihliadnutím na geografické rozdelenie týchto oblastí.
3. V súlade s postupom ustanoveným v článku 38 nariadenia Rady (EHS) č. 136/66/EHS [4] každý rok po žatve sa zriadi jedna alebo viac homogénnych výrobných oblastí s prihliadnutím na faktory ovplyvňujúce výrobné podmienky, a na základe najmä tých regiónov, ktoré sú reprezentatívne, pokiaľ ide o zožaté oblasti.
Článok 2
1. Dotácie sa poskytujú len na tie oblasti:
a) ktoré boli celé zasiate a zožaté; a
b) v súvislosti s ktorými boli predložené:
- vyhlásenie o zasiatej oblasti v súlade s článkom 5 nariadenia (EHS) č. 1164/89,
- žiadosť o dotáciu v súlade s článkom uvedeného nariadenia a článkom 3 tohto nariadenia; a
c) ktoré, bez ohľadu na článok 5 odsek 2 tohto nariadenia prichádzajú do úvahy pre dotáciu ustanovenú v článku 4 nariadenia Rady (EHS) č. 1308/70 [5].
2. Každý členský štát poskytne dotáciu len v súvislosti s konopou siatou zožatou na jeho území.
3. Články 7 a 8 ods. 1 druhý pododsek a ods. 4 nariadenia (EHS) č. 1164/89 sa vzťahujú na dotácie na konopu siatu.
Článok 3
1. Žiadosti o dotáciu uvedené v článku 2 obsahujú najmenej tieto náležitosti:
a) plocha, na ktorej bola konopa zožatá;
b) ak deklarant uskutočnil odsemenenie: množstvo zožatej konopy a miesto, kde je táto konopa uskladnená, alebo, ak bola predaná či dodaná, priezvisko, krstné meno (mená) a adresu kupujúceho spolu s dodanými množstvami;
c) ak deklarant neuskutočnil odsemenenie: miesto kde sú steblá konopy uskladnené, alebo, ak boli predané či dodané, priezvisko, krstné meno (mená) a adresu kupujúceho spolu s dodanými množstvami stebiel.
2. Ak žiadosť o dotáciu neobsahuje náležitosti špecifikované v odseku 1, deklarant ich musí predložiť príslušným orgánom v lehote ustanovenej na predloženie žiadosti o dotáciu.
Článok 4
Prepočítavací kurz, ktorý sa použije na dotáciu, je reprezentatívny kurz platný 1. septembra po začiatku každého hospodárskeho roku.
Článok 5
1. Na účel kontrol ustanovených v článku 2 nariadenia (EHS) č. 1496/89 členské štáty uskutočňujú okamžité výberové kontroly o vykonávaní bežných činností súvisiacich so zberom konopy siatej. Tieto kontroly sa vykonávajú na najmenej 5 % žiadostí o dotáciu so zreteľom na zemepisné rozdelenie príslušných plôch. Ich cieľom je najmä overiť, či bola konopa vytiahnutá alebo skosená až po úplnom sformovaní semena.
Ak v súvislosti so 6 alebo viac percentami vykonaných kontrol vzniknú výrazné nezrovnalosti, členské štáty okamžite vyrozumejú o tom Komisiu a uvedú, aké opatrenia boli prijaté.
Členské štáty môžu požiadať pestovateľov, aby predložili všetky dokumenty, ktoré považujú za nevyhnutné.
2. Ak kontrola ustanovená v odseku 1 ukáže, že plocha, v súvislosti s ktorou je podaná žiadosť o dotáciu, je:
a) menšia, ako sa zistilo počas kontroly, použije sa zistená plocha;
b) väčšia, ako sa zistilo počas kontroly, bez ovplyvnenia akýchkoľvek pokút ustanovených podľa vnútroštátneho práva a ustanovení bodu c), použitá plocha je zistená plocha mínus rozdiel medzi plochou, v súvislosti s ktorou je podaná žiadosť o dotáciu, a zistenou plochou, okrem prípadov, keď príslušný členský štát považuje rozdiel za opodstatnený; v takom prípade sa použije zistená plocha;
c) väčšia, ako sa zistilo počas kontroly, a ak pre osobu, ktorá urobila predmetné vyhlásenie, plocha uvedená vo vyhláseniach alebo v žiadostiach bola znížená počas toho istého alebo predchádzajúceho hospodárskeho roku v súlade s článkom 7 alebo 8 nariadenia (EHS) č. 1164/89 alebo s bodom b) tohto odseku, okrem prípadov, keď príslušný členský štát považuje rozdiel za opodstatnený, žiadosť o dotáciu sa zamietne.
Členské štáty vyrozumejú Komisiu o opatreniach prijatých v súlade s týmto odsekom.
Článok 6
Výrobné členské štáty vyplatia dotáciu pred 31. marcom nasledujúcom po skončení hospodárskeho roku.
Článok 7
1. Výrobné členské štáty do 15. februára každého roku informujú Komisiu o zožatých plochách, množstvách konope uvedených v predložených žiadostiach o dotáciu a o výsledkoch každej z výberových kontrol uvedených v článku 1 odseku 2.
2. Výrobné členské štáty najneskôr do konca mesiaca nasledujúceho po mesiaci, v ktorom sa uskutočnilo vyplatenie dotácií na každý hospodársky rok informujú Komisiu o plochách, v súvislosti s ktorými boli dotácie vyplatené.
Článok 8
Toto nariadenie nadobudne účinnosť deň nasledujúci po jeho uverejnení v Úradnom vestníku Európskych spoločenstiev.
Bude sa uplatňovať od hospodárskeho roku 1989/90.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. októbra 1989